b'\n_START_ARTICLE_\nModri pinot\n_START_PARAGRAPH_\nModri pinot, tudi modri burgundec (francosko: pinot noir) je rde\xc4\x8da sorta vinske trte iz rodu Vitis vinifera, namenjena predvsem izdelovanju vina._NEWLINE_Trta modrega pinota je vzgajana v razli\xc4\x8dnih predelih sveta, vendar je ve\xc4\x8dinoma povezovana s francosko regijo Burgundija. Pridelava vina iz te trte je prvi\xc4\x8d omenjena pred ve\xc4\x8d kot 2000 leti. Ampelografi navajajo, da je francoski pinot noir prednik vseh vrst pinotov oziroma burgundcev (sem sodijo seveda tudi bele sorte)._NEWLINE_V Sloveniji trta uspeva predvsem v \xc5\xa1tajerskem in primorskem vinorodnem okoli\xc5\xa1u._NEWLINE_Grozd modrega pinota je majhen, valjast in zbit. Okro\xc4\x8dle ali jaj\xc4\x8daste jagode imajo debelo ko\xc5\xbeico in so temno vijoli\xc4\x8daste barve. Listje je srednje veliko, okroglasto in tri ali petdelno. Po gornji strani je mehurjasto._NEWLINE_Vino je obi\xc4\x8dajno rubinasto rde\xc4\x8de barve z vijoli\xc4\x8dastim odtenkom, ki ob staranju dobi rjavkasti odtenek. Lahko je tudi svetlej\xc5\xa1e rde\xc4\x8de ali rde\xc4\x8dkaste barve, odvisno od na\xc4\x8dina tehnologije pridelave. Vinarji vino po navadi pred fla\xc5\xa1iranjem dve leti starajo v lesenih sodih, da pa bi doseglo popolnost je potrebnih \xc5\xa1e od dve do pet let staranja v steklenicah. Vino ima visoko alkoholno stopnjo, ki je po navadi okoli 12\xc2\xa0% ter tipi\xc4\x8dno svojstveno plemenito cvetico, ki spominja v\xc4\x8dasih na mandelje ali robidnice z izrazitim sadnim vonjem in \xc5\xbeametnim okusom. Polno, bogato aromo dopolnjuje srednje visoka kislinska stopnja in prijetna trpkost. Vse te lastnosti delajo modri pinot primerno vino za staranje. Pogosto ga izdelujejo tudi kot Barrique._NEWLINE_Odli\xc4\x8dno se poda k pikantnim sirom, perutnini, rde\xc4\x8demu mesu, pa tudi h gobam.'